
Text rozhodnutia
Súd: Krajský súd Bratislava Spisová značka: 10Co/138/2015 Identifikačné číslo súdneho spisu: 1311203311 Dátum vydania rozhodnutia: 25. 06. 2015 Meno a priezvisko sudcu, VSÚ: JUDr. Ayše Pružinec - Erenová ECLI: ECLI:SK:KSBA:2015:1311203311.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Ayše Pružinec Erenovej a členov senátu JUDr. Aleny Svetlovskej a JUDr. Branislava Krála, v právnej veci navrhovateľa: Allianz - Slovenská poisťovňa, a.s., IČO: 00 151 700, Dostojevského rad č. 4, Bratislava, proti odporkyni: K.. Q. C., G.. XX.XX.XXXX, K. O. Š. Č.. XX, K., o zaplatenie istiny 5.001,01 eur s príslušenstvom, na odvolanie odporkyne proti rozsudku Okresného súdu Bratislava III zo dňa 27. januára 2015, č. k. 9C/35/2011 - 969, takto r o z h o d o l : Odvolací súd rozsudok súdu prvého stupňa p o t v r d z u j e . Navrhovateľovi náhradu trov odvolacieho konania n e p r i z n á v a . o d ô v o d n e n i e : Súd prvého stupňa napadnutým rozsudkom uložil odporkyni povinnosť zaplatiť navrhovateľovi istinu 5.000,01 eur s úrokom z omeškania vo výške 9 % ročne zo sumy 4.729,45 eur od 01.04.2011 do zaplatenia, s úrokom z omeškania vo výške 9 % ročne zo sumy 131,65 eur od 01.09.2011 do zaplatenia, s úrokom z omeškania vo výške 9 % ročne zo sumy 138,91 eur od 01.12.2012 do zaplatenia, a nahradiť navrhovateľovi trovy konania v sume 299 eur, všetko do troch dní od právoplatnosti rozsudku. Svoje rozhodnutie odôvodnil právne ust. § 652 ods. 1, § 659 ods. 1, 2, 3, § 659a, § 662 ods. 1, 2, 3 zák. č. 513/1991 Zb. (Obchodný zákonník), § 517 ods. 1, 2 zák. č. 40/1964 Zb. (Občiansky zákonník) v spojení s § 3 nariadenia vlády č. 87/1995 Z. z., článkom 2, bod 2.2, bod 6.2 Obchodnej politiky Životnej siete 2010 navrhovateľa, článkom V. body 1, 3, 4, 5 Zmluvy o obchodnom zastúpení uzavretej medzi účastníkmi dňa 09. februára 2010, vrátane jej prílohy č. 1 a vecne dôvodnosťou podaného návrhu, keď mal vykonaným dokazovaním preukázané, že medzi účastníkmi konania vznikol dňa 09. 02. 2010 záväzkovoprávny vzťah na základe Zmluvy o obchodnom zastúpení pri sprostredkovaní poistenia osôb, na základe ktorého sa odporkyňa zaviazala ako finančný poradca vykonávať pre navrhovateľa finančné sprostredkovanie prostredníctvom uzatvárania poistných zmlúv a keďže listom zo dňa 27. 08. 2010 požiadala o zrušenie zápisu v registri, vznikol navrhovateľovi voči odporkyni nárok na vrátenie alikvotnej časti ním vyplatenej provízie, nakoľko sa obchod medzi zastúpeným (navrhovateľom) a treťou osobou neuskutočnil a za neuskutočnenie tohto obchodu zastúpený nezodpovedal. Poukázal na skutočnosť, že odporkyňa listom zo dňa 27. augusta 2010 požiadala o zrušenie zápisu v registri, podregister poistenia, zo zoznamu viazaných finančných agentov vedený Národnou bankou Slovenska, pričom na výzvu navrhovateľa zo dňa 20. januára 2011 (uložený na pošte dňa 25. januára 2011), aby vrátila vyplatenú províziu vo výške 4. 508,97 eur z dôvodu zániku sprostredkovaného poistenia alebo zníženia výšky ročného poistného v priebehu trvania poistenia nereagovala, pričom žalovaná istina vyplývala z jednotlivých províznych listov (za obdobie júl 2010 - 156,81 eur, august 2010 - 48,51 eur, september 2010 - 868,98 eur, október 2010 - 337,56 eur, november 2010 - 2. 895,06 eur, december 2010 - 202,05 eur, január 2011 - 142,93 eur, február 2011 - 77,55 eur, marec 2011 - 85,20 eur, jún 2011 - 46,35 eur, júl 2011 - 11,23 eur, september 2011 - 16,20 eur, február 2012 - 15,84 eur, apríl 2012 - 14,83 eur, máj 2012 - 56,63 eur, jún 2012 - 9,93 eur, september 2012 - 14,25 eur, spolu v sume 5. 000,01 eur) s tým, že spôsob výpočtu výplaty a výpočtu storna provízie vyplýval z ustanovení Zmluvy o obchodnom zastúpení pri sprostredkovaní poistenia uzavretej medzi účastníkmi dňa 9. februára 2010, konkrétne z článku V bod 1, 3, 4, 5 a prílohy č. 1 tejto zmluvy v zmysle ktorých, poisťovňa zaplatí finančnému poradcovi províziu, ktorá je odmenou finančného poradcu za výkon činnosti dohodnutej v zmluve, a podmienky vzniku tohto nároku a jeho splatnosť sú špecifikované v prílohe č. 1 tejto zmluvy, keďže podľa článku V bod 3 je finančný poradca povinný vrátiť províziu poisťovni aj po ukončení tejto zmluvy, ak zanikne finančným poradcom sprostredkované poistenie alebo v priebehu trvania poistenia dôjde k zníženiu výšky ročného poistného, pričom výška a spôsob storna provízie je špecifikovaný v tejto zmluve a Províznom poriadku. Súd prvého stupňa v dôvodoch svojho rozhodnutia poukázal na to, že medzi účastníkmi bola uzavretá zmluva o obchodnom zastúpení pre sprostredkovanie poistenia a pre prípad, že dôjde k zániku zmluvy v priebehu roka alebo k zníženiu výšky poistného, mala odporkyňa vedomosť, že bude musieť alikvotnú časť tejto provízie poisťovni vrátiť, keďže takýto nárok navrhovateľa priamo vyplýval z Provízneho poriadku, ktorý bol neoddeliteľnou súčasťou Zmluvy o obchodnom zastúpení, ako i z ustanovenia § 662 ods. 1 Obchodného zákonníka, v zmysle ktorého nárok obchodného zástupcu na províziu zanikne za predpokladu, že sa obchod medzi zastúpeným a treťou osobou neuskutoční a za neuskutočnenie tohto obchodu nezodpovedá zastúpený s tým, že pod pojmom „neuskutočnenie obchodu“ medzi zastúpeným a treťou osobou sa v zmysle uzavretej zmluvy rozumie predčasný zánik poistnej zmluvy, respektíve zníženie výšky ročného poistného. Uviedol, že navrhovateľ odporkyňu vyzval na vrátenie dlžnej sumy osobitne listom zo dňa 20. januára 2011 s tým, že jej boli mailom doručované všetky provízne listy za jednotlivé mesiace, odporkyňa mala vedomosť o stornovaní provízií i počas trvania ich zmluvného vzťahu, keďže sa stávalo, že navrhovateľ si storno províziu započítaval s nárokom na vyplatenú províziu a rozdiel zasielal na účet odporkyne, pričom bolo preukázané, že odporkyňa počas trvania jej spolupráce s navrhovateľom túto skutočnosť nikdy nenamietala. Poukázal na skutočnosť, že na námietku odporkyne, že bola ako zástupca navrhovateľa v zmluvnom vzťahu znevýhodnená, vzhľadom na obchodnoprávny vzťah uzavretý medzi účastníkmi neprihliadol, nakoľko odporkyňa si už pri jeho uzatváraní musela byť vedomá znášania podnikateľského rizika, ako i nákladov za prenájom kancelárskych priestorov a ďalších nákladov súvisiacich s podnikaním, a preto bola bez právnej relevancie tá skutočnosť, že dané zmluvy uzatvárali i členovia jej obchodnej skupiny, za činnosť ktorých nemohla odporkyňa bezvýhradne zodpovedať, keďže systém vyplácania a stornovania provízií bol nastavený vo vzťahu k nej bez ohľadu na to, kto konkrétne z jej obchodnej skupiny zmluvu podpisoval, prípadne ukončil, keď medzi účastníkmi nebol dohodnutý spôsob „ručenia" za činnosť členov jej obchodnej skupiny. Rozhodnutie o priznaní príslušenstva k žalovanej istine odôvodnil súd prvého stupňa vecne tým, že navrhovateľovi patrí aj zákonný úrok z omeškania uplatnený v správnej výške 9 % ročne zo sumy 4. 729,45 eur od 1. apríla 2011 do zaplatenia, vo výške 9 % ročne zo sumy 131,65 eur od 1. septembra 2011 do zaplatenia a vo výške 9 % ročne zo sumy 138,91 eur od 1. decembra 2012 do zaplatenia. Rozhodnutie o trovách konania odôvodnil právne ust. § 142 ods. 1 O. s. p. a vecne tým, že navrhovateľovi, úspešnému v konaní priznal náhradu trov konania vo výške 299 eur za zaplatený súdny poplatok za návrh na začatie konania a jeho rozšírenie v zmysle pripustení zmien návrhu zo dňa 17. októbra 2011 a 07. marca 2013. Proti tomuto rozsudku podala odporkyňa v zákonnej lehote odvolanie z dôvodu, že v konaní došlo k vadám uvedeným v § 221 ods. 1 O. s. p., účastníkovi konania sa postupom súdu odňala možnosť konať pred súdom (§ 205 ods. 2 písm. a/ O. s. p. v spojení s ust. § 221 ods. 1 písm. f/ O. s. p.), z dôvodu, že konanie má inú vadu, ktorá mohla mať za následok nesprávne rozhodnutie vo veci (§ 205 ods. 2 písm. b/ O. s. p.), súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností (§ 205 ods. 2 písm. c/ O. s. p.), na základe vykonaných dôkazov dospel k nesprávnym skutkovým zisteniam (§ 205 ods. 2 písm. d/ O. s. p.), a doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 ods. 2 písm. e/ O. s. p.) a napokon z dôvodu, že rozhodnutie súdu prvého stupňa vychádza z nesprávneho právneho posúdenia veci (§ 205 ods. 2 písm. f/ O. s. p.) s tým, že je nepreskúmateľný a nie je riadne odôvodnený a navrhla napadnutý rozsudok zmeniť a žalobu v celom rozsahu zamietnuť, alebo zrušiť a vec vrátiť prvostupňovému súdu na ďalšie konanie. Vytkla súdu prvého stupňa, že sa nezaoberal povinnosťou vrátiť províziu z dôvodu zníženia výšky ročného poistného v priebehu trvania poistenia, keď z podania navrhovateľa zo dňa 11. marca 2014 jednoznačne vyplynulo, že v jej prípade ani pri jednej poistnej zmluve nedošlo k zníženiu výšky ročného poistného. Namietla nesprávnosť skutkového zistenia a nadväzujúceho právneho záveru súdu prvého stupňa, že nárok na vrátenie alikvotnej časti vyplatenej provízie vyplýval z Provízneho poriadku, ktorý bol neoddeliteľnou súčasťou Zmluvy o obchodnom zastúpení, ako i z ustanovenia § 662 ods. 1 Obchodného zákonníka s tým, že predmetom sporu bolo, okrem vrátenia provízií z dôvodu zániku poistných zmlúv, aj vrátenie mimoriadnych, tzv. vstupných provízii, ktoré jej boli vyplatené podľa ustanovení Obchodnej politiky Životnej siete 2010 za výkon činnosti v pozícii unit manažéra, pričom podľa provízneho listu 11/2010, t.j. po ukončení Zmluvy o obchodnom zastúpení, navrhovateľ žiadal vrátenie vyplatených mimoriadnych provízii - bonifikácia OP - vstupná provízia v sume 2. 600 eur; stornované mimoriadne provízie predstavovali viac ako polovicu žalovanej istiny a preto bolo povinnosťou navrhovateľa presne a úplne špecifikovať jednak konečnú sumu stornovaných mimoriadnych provízii (po odpočítaní (pripočítaní) iného typu stornovaných mimoriadnych provízií), ako aj uviesť titul, na základe ktorého navrhovateľ žiadal ich vrátenie (t.j. uviesť príslušné ustanovenia zmluvy, ktoré upravujú nárok navrhovateľa na vrátenie vyplatených mimoriadnych vstupných provízií, keďže Provízny poriadok tieto nároky neriešil), čo navrhovateľ realizoval až na základe jej opakovaných námietok vo svojom vyjadrení na pojednávaní dňa 10. júna 2014. Uviedla, že pre navrhovateľa vykonávala činnosť v pozícii unit manažéra (popis činnosti je špecifikovaný v časti 2. bod 2. 2 Obchodnej politiky Životnej siete 2010) a za výkon tejto činnosti mala nárok na zaplatenie mimoriadnych vstupných provízii, pričom ich vyplácanie bolo viazané jednak na vykonávanie činnosti obchodného zástupcu v pozícii unit manažéra, ako aj na dosiahnutie produkcie v rozsahu nad minimálne štandardy fixne určené navrhovateľom a napriek tomu, že činnosť unit manažéra nezahŕňala priamo uzatváranie poistných zmlúv, navrhovateľ podmienil vznik nároku na vstupnú províziu (mimoriadnu províziu) platnosťou a účinnosťou Zmluvy o obchodnom zastúpení počas 12 mesiacov s možnosťou (nie povinnosťou) navrhovateľa domáhať sa vrátenia vyplatených mimoriadnych provízií, ak táto podmienka nebude splnená. Poukázala na skutočnosť, že nakoľko jej navrhovateľ vyplatil mimoriadne vstupné provízie, musela vykonať činnosť, ktorá jej vyplývala z pozície unit manažéra a dosiahnuť produkciu, na ktorú bolo vyplatenie mimoriadnych provízií viazané, pričom počas obdobia trvania Zmluvy o obchodnom zastúpení, ju navrhovateľ ani raz neupozornil na porušovanie alebo neplnenie povinností unit manažéra, či iných zmluvných povinností s tým, že ak podmienkou pre vznik nároku na vstupnú províziu bola platnosť a účinnosť Zmluvy o obchodnom zastúpení 12 mesiacov, navrhovateľ nezdôvodnil, prečo jej vyplatil vstupnú províziu pred splnením tejto podmienky, t. j. pred vznikom samotného nároku. Odporkyňa v dôvodoch svojho odvolania namietla rozpor ustanovenia bodu 6. 2. Obchodnej politiky Životnej siete 2010, podľa ktorého si navrhovateľ uplatňoval nárok na vrátenie mimoriadnych vstupných provízii výlučne z dôvodu, že Zmluva o obchodnom zastúpení trvala kratšie ako 12 mesiacov, s ustanovením § 662 ods. 3 Obchodného zákonníka, podľa ktorého dohodou len v prospech obchodného zástupcu možno upraviť aj inak zánik nároku na províziu podľa odseku 1 s tým, že súd prvého stupňa sa s touto jej námietkou nezaoberal a preto je rozhodnutie nepreskúmateľné. Uviedla, že úprava zániku nároku na províziu v zmysle vrátenia storno provízie upravená v Províznom poriadku (ako aj v Obchodnej politike Životnej siete 2010) je v zjavnom rozpore s ustanovením § 662 ods. 3 Obchodného zákonníka, podľa ktorého len dohodou v prospech obchodného zástupcu možno upraviť aj inak zánik nároku na províziu podľa odseku 1 a nakoľko dohoda, podľa ktorej sa časť vyplatenej provízie považovala za storno províziu a obchodnému zástupcovi vznikla povinnosť storno províziu vrátiť poisťovni, a to aj po ukončení zmluvného vzťahu medzi obchodným zástupcom a poisťovňou v prípade, že počas stanoveného časového obdobia (určeného odlišne pre jednotlivé typy storno provízie, napr. typ A 12 mesiacov, typ B 36 mesiacov, typ C 3 mesiace, typ D a E celá doba trvania poistenia) odo dňa uzavretia poistnej zmluvy došlo k jej zániku, zjavne tomuto ustanoveniu odporuje. Uviedla, že takúto dohodu nie je možné za žiadnych okolností považovať za dohodu v prospech obchodného zástupcu, nakoľko zakladá jeho právnu neistotu ohľadne existencie a trvania jeho už vzniknutého nároku na províziu, a to dokonca aj v prípade ukončenia zmluvného vzťahu medzi obchodným zástupcom a zastúpeným (poisťovňou) a poukázala na závery rozsudku Okresného súdu Bratislava V zo dňa 21. januára 2010, sp. zn. 29Cb/65/2006, z ktorého vyplýva, že ani dispozitívny charakter ustanovenia § 662 Obchodného zákonníka neanuluje úmysel zákonodarcu, ktorým je ochrana obchodného zástupcu pri dohode o zániku nároku na províziu aj inak ako v ustanovení § 662 ods. 1 Obchodného zákonníka. Odporkyňa vo svojom odvolaní ďalej poukázala na to, že uzavretím poistnej zmluvy medzi obchodným zástupcom, a to v mene zastúpeného, a poistencom vzniká priamy zmluvný vzťah medzi zastúpeným a poistencom, pričom za ďalší priebeh a trvanie vzťahu nesú plnú zodpovednosť títo zmluvní účastníci, avšak v danej veci zastúpený celú zodpovednosť za trvanie zmluvného vzťahu preniesol na obchodného zástupcu na dobu až 36 mesiacov, čo je v rozpore s charakterom Zmluvy o obchodnom zastúpení. Nesúhlasila s tvrdením prvostupňového súdu, ktorý na jej námietku, že bola znevýhodnená v zmluvnom vzťahu neprihliadol, nakoľko znášanie podnikateľského rizika sa rovnakou mierou vzťahuje aj na navrhovateľa, ktorý bol v danom obchodnoprávnom vzťahu jednoznačne ekonomicky silnejším subjektom a celé riziko spojené s činnosťou obchodného zástupcu preniesol výlučne na obchodného zástupcu ako fyzickú osobu - podnikateľa, a iba jeho sankcionoval za prípadný zánik poistných zmlúv uzatvorených s tretími osobami s tým, že nakoľko sa jej námietkou týkajúcou sa existencie rozporu so zásadou rovnosti zmluvných strán, ako aj zásadou poctivého obchodného styku súd prvého stupňa v odôvodnení napadnutého rozhodnutia nevysporiadal, je jeho rozhodnutie v tejto časti nepreskúmateľné. Uviedla, že trvá na tom, že za obdobie od 9. februára 2010 do 8. septembra 2010 mala legitímny nárok na odmenu za činnosť obchodného zástupcu v pozícií unit manažéra, a to minimálne v rozsahu mimoriadnych, tzv. vstupných provízii, ktoré jej boli vyplatené za výkon činnosti unit manažéra podľa bodu 2. 2. Obchodnej politiky Životnej siete 2010. Poukázala na to, že napriek tomu, že namietala jednotlivé čiastky, z ktorých pozostávala žalovaná istina (napr. suma 82,98 eur nebola storno províziou, ale tzv. iným záväzkom), ako aj titul, na základe ktorého sa navrhovateľ domáhal ich vrátenia, súd prvého stupňa nezohľadnil zistený skutkový stav a nerozlíšil charakter jednotlivých súm tvoriacich žalovanú istinu, ako aj rozdielnosť titulov odôvodňujúcich prípadný nárok navrhovateľa, z dôvodu ktorého nie je napadnuté rozhodnutie dostatočne odôvodnené, pričom poukázala na uznesenia Najvyššieho súdu Slovenskej republiky, sp. zn. 2 MCdo/7/2009 a 5 Cdo/106/2010, ako i nález Ústavného súdu Slovenskej republiky sp. zn. III. ÚS 36/2010, pojednávajúcich o náležitostiach odôvodnenia rozhodnutia súdu. Navrhovateľ vo svojom vyjadrení k odvolaniu odporkyne uviedol, že navrhuje napadnutý rozsudok potvrdiť s tým, že argumentácia právnej zástupkyne odporkyne vyjadrená v odvolaní bola na súde prejednávaná a bola aj predmetom písomných vyjadrení odporkyne, ktoré boli súdu prvého stupňa doručené ako listinný dôkaz a odprezentované v rámci jej výsluchu na pojednávaní, pričom opakovane tvrdí skutočnosti a fakty, ktoré sú v rozpore s dôkaznými prostriedkami, v ktorých odporkyňa jednoznačne potvrdila, že si bola vedomá povinnosti vrátiť vyplatenú províziu v zmysle zmluvných dojednaní, t. j. Zmluvy o obchodnom zastúpení a jej neoddeliteľných príloh, ktorú na znak súhlasu podpísala, pričom v tomto smere spôsobilosť odporkyne nebola žiadnym spôsobom spochybnená ani vyvrátená. Poukázal na skutočnosť, že v priebehu súdneho konania preukázal a vyvrátil nesprávne právne domnienky odporkyne, predložil súdu prvého stupňa ako súčasť žalobného návrhu Zmluvu o obchodnom zastúpení pri sprostredkovaní poistenia osôb, prílohu č. 1 k Zmluve o obchodnom zastúpení - Provízny poriadok, žiadosť o zrušenie zápisu v registri, podregister poistenia alebo zaistenia vedenom Národnou bankou Slovenska, oznámenie o zrušení zápisu, výzvu na zaplatenie storno provízie a provízne listy, v ktorých bola vyšpecifikovaná žalovaná suma a dokument - Obchodná politika Životnej siete 2010, scany poistných zmlúv zaradených v poistnom kmeni v správe odporkyne spolu so súvisiacou dokumentáciou, ako i Provízne listy za mesiac február až jún 2010 a výpisy z účtu o jednotlivých úhradách na účet odporkyne z jeho strany, špecifikáciu poistných zmlúv s tým, že sa v konaní pred súdom prvého stupňa vyjadril aj k storno provízií, resp. mimoriadnej provízie (vyjadrením k odporu zo dňa 27. júna 2011 a vyjadrením zo dňa 10. decembra 2013), k doručovaniu províznych listov odporkyni a k jej argumentácii o dispozitívnosti ustanovenia § 662 Obchodného zákonníka, ako aj k jej námietke, týkajúcej sa sumy 82,98 eur a k popisu provízneho listu za mesiac 01. november 2010 - 30. novembra 2010. Uviedol, že preukazovanie tvrdení odporkyne Zmluvou o nájme nebytových priestorov a Zmluvou o nájme hnuteľných vecí, jednotlivými platbami za služby poskytované spoločnosťou Orange a daňovým priznaním za rok 2010, sú z hľadiska merita veci irelevantné, keď odporkyňa žiadnym relevantným spôsobom nespochybnila počas celého súdneho konania oprávnenosť uplatňovania storno provízií z jeho strany s tým, že oprávnenosť žalovanej istiny potvrdzuje aj vyjadrenie právnej zástupkyne odporkyne, že uznáva svoj dlh z titulu storna provízie vo výške cca 2. 400 eur, t. j. dlh z titulu storna provízie a storna superprovízie nebol zo strany odporkyne rozporovaný. Poukázal na skutočnosť, že odporkyňa od počiatku súdneho konania neakceptovala, že vzťah medzi účastníkmi bol obchodnoprávny a tento si zamieňala s pracovnoprávnym vzťahom, a preto nepochopila princíp vyplácania a storno provízie v zmysle zmluvných dojednaní medzi účastníkmi. K tvrdeniu odporkyne, že sa súd prvého stupňa nevysporiadal so žiadnou jej námietkou uviedol, že v priebehu súdneho konania prvostupňový súd bezvýhradne akceptoval všetky požiadavky jej právnej zástupkyne na predloženie dôkazových materiálov z jeho strany, a to aj napriek tomu, že s tým nesúhlasil, avšak predmetné dôkazy predložil, pričom právna zástupkyňa odporkyne mala problém sa s predmetnými dôkazmi vôbec oboznamovať, a teda jej námietky, na ktoré v odvolaní poukázala, boli riešené na jednotlivých pojednávaniach ústne a zároveň sa k nim vyjadroval v písomných podaniach. Poukázal na ustanovenie § 120 ods. 1 prvá veta O. s. p., upravujúce dôkaznú povinnosť účastníkov v sporovom konaní, ako i na zásadu voľného hodnotenia dôkazov súdom v zmysle § 132 O. s. p. s tým, že odporkyňa síce predložila dôkazy, avšak hodnotenie vykonaných dôkazov súdom prvého stupňa vyústilo do takého záveru, že sa nepotvrdila pravdivosť jej tvrdení, ale naopak sa potvrdila pravdivosť skutkových a právnych jeho tvrdení a zároveň poukázal na viaceré rozhodnutia Ústavného súdu Slovenskej republiky (sp. zn. II. ÚS 251/2004, sp. zn. III. ÚS 209/2004) v zmysle ktorých, všeobecný súd nemusí dať odpoveď na všetky otázky nastolené účastníkom konania, ale len na tie, ktoré majú pre vec podstatný význam. Odvolací súd preskúmal vec viazaný rozsahom a dôvodmi odvolania podľa § 212 ods. l O. s. p. v znení účinnom od 01.06.2014, túto prejednal bez nariadenia odvolacieho pojednávania podľa § 214 ods. 2 O. s. p., keďže pre nariadenie pojednávania neboli dané zákonné podmienky vyplývajúce z ustanovenia § 214 ods. l O. s. p. (nebolo potrebné zopakovať alebo doplniť dokazovanie, súd prvého stupňa nerozhodol bez nariadenia pojednávania, nejde o konanie vo veciach porušenia zásady rovnakého zaobchádzania a nevyžadoval to dôležitý verejný záujem) a rozsudok verejne vyhlásil dňa 25. júna 2015 podľa § 211 ods. 2 v spojení s § 156 ods. 3 O. s. p., pričom o termíne verejného vyhlásenia rozsudku boli účastníci, ich právni zástupcovia, upovedomení zákonným spôsobom. Súd prvého stupňa riadne zistil skutkový stav veci, keď vykonal dokazovanie v rozsahu potrebnom na zistenie rozhodujúcich skutočností (§ 120 ods. 1 O. s. p.) z hľadiska posúdenia opodstatnenosti návrhu, výsledky vykonaného dokazovania správne zhodnotil ( § 132 O. s. p.) a na ich základe dospel k správnym skutkovým a právnym záverom, ktoré v napadnutom rozhodnutí aj náležite odôvodnil (§ 157 ods. 2 O. s. p.). Podľa § 219 ods. 2 O. s. p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. S poukazom na citované ustanovenie, prihliadajúc na obsah súdneho spisu a z neho vyplývajúci skutkový stav, sa odvolací súd nezistiac v postupe súdu prvého stupňa z hľadiska procesnoprávneho žiadne vady majúce za následok nesprávne rozhodnutie vo veci samej, v celom rozsahu po skutkovej a právnej stránke stotožňuje s dôvodmi týkajúcimi sa odvolaním napadnutého rozsudku prvostupňového súdu, ktorým návrhu navrhovateľa v celom rozsahu vyhovel. K odvolacím námietkam o nesprávnych skutkových záveroch prvostupňového súdu odvolací súd uvádza, že vnútorné presvedčenie súdu (ako výsledok hodnotenia dôkazov), by sa malo vytvárať na základe starostlivého uváženia a zhodnotenia jednotlivých dôkazov jednotlivo aj v ich komplexnosti tak, aby vychádzalo z pravidiel formálnej logiky. Podľa ust. § 132 O. s. p. dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pritom starostlivo prihliada na všetko, čo vyšlo za konania najavo, včítane toho, čo uviedli účastníci. Pri hodnotení dôkazov súd v zásade nie je obmedzovaný právnymi predpismi, ako má z hľadiska pravdivosti ten-ktorý dôkaz hodnotiť; uplatňuje sa teda zásada voľného hodnotenia dôkazov a len vo výnimočných prípadoch zákon súdu ukladá určité obmedzenia pri hodnotení dôkazov (napr. § 133, § 134, § 135 O. s. p.). Kontrola výsledku hodnotenia dôkazov, ku ktorým dospel súd, sa uskutočňuje najmä prostredníctvom inštitútu odôvodnenia rozsudku upraveného v § 157 ods. 2 O. s. p., podľa ktorého má súd uviesť, čoho sa navrhovateľ domáhal a z akých dôvodov, ako sa vo veci vyjadril odporca, prípadne iný účastník konania, stručne, jasne a výstižne vysvetliť, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. Súd má povinnosť dbať na to, aby odôvodnenie rozsudku bolo presvedčivé a vyhovujúce najmä základnej požiadavke preskúmateľnosti. V posudzovanej veci súd prvého stupňa v rozsahu potrebnom pre rozhodnutie rozsiahlym dokazovaním riadne zistil skutkový stav veci, aplikoval naň správny predpis a svoje rozhodnutie aj podrobne a presvedčivo odôvodnil; z odôvodnenia rozhodnutia presne, zrozumiteľne a určite vyplývajú v logickej nadväznosti a s hodnotiacou väzbou k jednotlivým dôkazom skutkové zistenia, ktoré v súhrne vytvárajú skutkový nález súdu. Okolnosti namietané odporkyňou v odvolaní vo vzťahu k spôsobu vyhodnotenia vykonaných dôkazov nemajú za následok úvahu odvolacieho súdu, ktorá by nebola zhodná s v napadnutom rozhodnutí prezentovanou úvahou prvostupňového súdu. V tejto súvislosti odvolací súd poznamenáva, že do práva na spravodlivý proces nepatrí právo účastníka konania, aby sa všeobecný súd stotožnil s jeho právnymi názormi, navrhovaním a hodnotením dôkazov, ani právo na to, aby bol účastník konania pred všeobecným súdom úspešný, tzn., aby sa rozhodlo v súlade s jeho požiadavkami a ani právo účastníka konania vyjadrovať sa k spôsobu hodnotenia ním navrhnutých dôkazov súdom, prípadne sa dožadovať ním navrhnutého spôsobu hodnotenia dôkazov. V konaní nebolo sporným, že medzi účastníkmi bola platne uzavretá Zmluva o obchodnom zastúpení, ktorej neoddeliteľnou súčasťou bola príloha č. 1 (Provízny poriadok), v ktorej boli dohodnuté podmienky pre vznik, splatnosť a zánik nároku finančného poradcu za sprostredkovanie poistenia na vyplatenie, resp. vrátenie vyplatených provízií, ako aj spôsob vyčíslenia storno provízií s tým, že príloha č. 3 - Obchodná politika Životnej siete 2010 upravovala jednotlivé typy (druhy) provízií, a upravovala podmienky, po splnení ktorých, vzniklo finančnému poradcovi (obchodnému zástupcovi) právo na ich vyplatenie s tým, že provízie sa delili na províziu získateľskú, províziu za starostlivosť a superprovíziu. Z článku 5 Obchodnej politiky vyplýva, že všetky typy provízie (t.j. získateľská provízia, provízia za starostlivosť a superprovízia) podliehali storno provízii v zmysle ustanovení Provízneho poriadku, ktorý bol neoddeliteľnou súčasťou Zmluvy o obchodnom zastúpení, pričom v Prílohe č. 1. v článku V bod 3 Zmluvy o obchodnom zastúpení bolo dohodnuté, že obchodný zástupca bol povinný vrátiť vyplatenú províziu poisťovni, a to aj po ukončení tejto zmluvy (tzv. „storno provízie„), ak zaniklo obchodným zástupcom sprostredkované poistenie alebo v priebehu trvania poistenia došlo k zníženiu výšky ročného poistného, pričom výška a spôsob storna provízie boli špecifikované v samotnej zmluve a Províznom poriadku, z ktorého vyplýva, že obchodný zástupca bol povinný vrátiť vyplatenú províziu, a to aj v prípade zániku zmluvy o obchodnom zastúpení, ak zaniklo obchodným zástupcom sprostredkované poistenie alebo v priebehu trvania poistenia došlo k zníženiu výšky ročného poistného. Pod pojmom vyplatená provízia sa na účely zmluvy a jej príloh rozumela celá vyplatená provízia, ktorá zahŕňala tak províziu získateľskú, ako i províziu za starostlivosť a superprovíziu, pričom nebolo sporné, že takýto systém uplatňovania storno celej vyplatenej provízie, t. j. vrátane storno vyplatenej superprovízie bol navrhovateľom uplatňovaný voči odporkyni nielen počas celej doby trvania platnosti zmluvy, ale aj pred jej uzatvorením, pričom príjem provízií obchodného zástupcu predstavoval súčet jeho získateľských provízií a kmeňových provízií (provízií za starostlivosť o klienta), znížený o storno provízie s tým, že odporkyňa počas celej doby vzájomnej spolupráce s navrhovateľom v oblasti sprostredkovania poistenia nikdy žiadnym spôsobom nespochybňovala takto uplatňovaný princíp storno vyplatenej provízie. V prejednávanej veci je predmetom sporu nárok navrhovateľa na vrátenie provízií, ktoré odporkyni vyplatil za výkon činnosti finančného sprostredkovania z dôvodu, že niektoré odporkyňou sprostredkované poistné zmluvy zanikli alebo bola u nich znížená výška poistného, čím sa alikvotne ponížila výška provízie a následne vznikla (v zmysle zmluvných dojednaní) odporkyni povinnosť vrátiť vyplatenú províziu (systém storno provízie bol upravený v Províznom poriadku, ako súčasť zmluvy o obchodnom zastúpení). Odporkyňa v podanom odvolaní namietala, že úprava zániku nároku na províziu v zmysle vrátenia storno provízie upravená v Províznom poriadku bola v zjavnom rozpore s ustanovením § 662 ods. 3 Obchodného zákonníka, podľa ktorého len dohodou v prospech obchodného zástupcu bolo možné upraviť aj inak zánik nároku na províziu podľa odseku 1, pričom poukazovala na to, že medzi účastníkmi dohodnutý spôsob zániku nároku na províziu (resp. vrátenia storno provízie) nebolo možné považovať za dohodu v prospech obchodného zástupcu, keďže zakladala právnu neistotu obchodného zástupcu ohľadne existencie a trvania už vzniknutého nároku na províziu, a to dokonca aj v prípade ukončenia zmluvného vzťahu medzi obchodným zástupcom a poisťovňou, kedy už obchodný zástupca na ním dohodnuté obchody nemal žiaden dosah. Odvolací súd poukazuje na skutočnosť, že zo Zmluvy o obchodnom zastúpení a jej príloh vyplýva, že obchodný zástupca bol povinný vrátiť vyplatenú províziu poisťovni, a to aj po ukončení zmluvy, ak zaniklo obchodným zástupcom sprostredkované poistenie alebo v priebehu trvania poistenia došlo k zníženiu výšky ročného poistného, keď stornu provízie podliehali všetky typy provízie (získateľská, za starostlivosť, superprovízia), pričom navrhovateľ žiadal storno províziu voči odporkyni len v prípadoch, kedy jej bola reálne vyplatená s tým, že pri poisteniach, u ktorých bol upravený typ storna B sa uplatňovalo storno provízie 36 mesiacov od uzatvorenia poistnej zmluvy, a to v prípade storna alebo zníženia ročného poistného na poistení z čoho vyplýva, že ak odporkyňa uzatvorila poistnú zmluvu a zmluva bola stornovaná po ukončení jej spolupráce s navrhovateľom, bolo voči odporkyni uplatnené len alikvotné storno provízie. K dojednanému spôsobu zániku nároku na províziu, odvolací súd uvádza, že v zákonnej úprave Zmluvy o obchodnom zastúpení (§ 652 až § 672 Obchodného zákonníka) prevažujú povinnosti obchodného zástupcu, čo je dané najmä typom zmluvy, pri ktorom väčšie riziká znáša práve zastúpený. Vzhľadom na predmet zmluvy, t. j. výkon finančného sprostredkovania boli potom jednotlivé ustanovenia Zmluvy o obchodnom zastúpení a jej príloh, upravujúce storno provízie pre prípad, že obchod medzi zastúpeným a treťou osobou sa neuskutočnil, a ak jeho neuskutočnenie nebolo dôsledkom okolností, za ktoré zodpovedá zastúpený, v súlade s ustanoveniami Obchodného zákonníka (§ 662 ods. 1 Obchodného zákonníka). Ustanovenie § 662 Obchodného zákonníka je totiž dispozitívnym ustanovením a preto umožňuje, aby si zmluvné strany v záujme právnej istoty určili podmienky, ktoré budú pre účely zániku nároku na províziu považované za okolnosti, z ktorých bude zrejmé, že obchod s treťou osobou sa neuskutočnil. Zo Zmluvy o obchodnom zastúpení a jej príloh, uzavretej medzi účastníkmi, jednoznačne vyplýva, že pod neuskutočnením obchodu medzi zmluvnými stranami sa rozumel aj predčasný zánik poistnej zmluvy, respektíve zníženie výšky ročného poistného, keďže následkom nezaplatenia poistného je zánik poistnej zmluvy. Podľa § 662 ods. 1 Obchodného zákonníka, nárok na províziu zanikne, ak je zrejmé, že obchod medzi zastúpeným a treťou osobou sa neuskutoční a ak jeho neuskutočnenie nie je dôsledkom okolností, za ktoré zodpovedá zastúpený, ak z obchodu nevyplýva niečo iné. Podľa § 662 ods. 2 Obchodného zákonníka, provízia, ktorá už bola uhradená, musí sa vrátiť, ak nárok na ňu zanikol podľa odseku 1. Podľa § 662 ods. 3 Obchodného zákonníka, dohodou len v prospech obchodného zástupcu možno upraviť aj inak zánik nároku na províziu podľa odseku 1. Citované zákonné ustanovenie je dispozitívnym ustanovením zákona a strany (účastníci) sa mohli od neho odchýliť, alebo jeho jednotlivé ustanovenia vylúčiť (§ 263 Obchodného zákonníka), nakoľko v prípade dispozitívnych noriem majú účastníci právneho vzťahu možnosť podľa svojej vôle upraviť svoje vzťahy právnym úkonom alebo v súlade s dispozitívnou normou (obsah tejto normy pojmú do svojho právneho úkonu, alebo tak, že sa o otázke riešenej v dispozitívnej norme vo svojom právnom úkone vôbec nezmienia a v takom prípade platí pre tento právny úkon dispozitívna norma priamo), alebo si ich môžu upraviť inak. Z uvedeného teda vyplýva, že oprávnenia a povinnosti, stanovené v dispozičnom ustanovení zákona, sa na strany vzťahujú vtedy, ak sa na jeho obsahu sami nedohodli inak. Z obsahu zmluvných ustanovení o zániku nároku na províziu (článok V bod 3 Zmluvy o obchodnom zastúpení) vyplýva, že zmluvné strany si sami určili podmienky, ktoré budú pre účely zániku nároku na províziu považované za okolnosti, z ktorých bude zrejmé, že obchod s treťou osobou sa neuskutočnil, keď pod neuskutočnením obchodu mali zmluvné strany na mysli prípady predčasného zániku poistnej zmluvy, respektíve zníženie výšky ročného poistného a nakoľko uvedené dojednanie neodporovalo ustanoveniu § 662 Obchodného zákonníka, navrhovateľovi vzniklo právo na vrátenie provízií pri splnení týchto predpokladov (t.j. pre prípad predčasného zániku poistných zmlúv sprostredkovaných odporkyňou, resp. pri znížení ročného poistného). Nebolo možné sa stotožniť s námietkou odporkyne, že takéto dojednanie ju znevýhodňovalo, prípadne neznamenalo dohodu o zániku nároku na províziu v prospech obchodného zástupcu, keďže článok V bod 3 Zmluvy o obchodnom zastúpení predstavoval len spresnenie pojmu „neuskutočnenie obchodu medzi zastúpeným a treťou osobou, ktoré nebolo dôsledkom okolnosti, za ktoré zodpovedal zastúpený“ vymedzenom v dispozitívnom ustanovení § 662 ods. 1 Obchodného zákonníka, pričom okrem uvedeného, takto dohodnuté podmienky pre možnosť stornovania vyplatených provízii (zánik trvania poistnej zmluvy v určitom časovom období, respektíve zníženie ročného poistného) sú typické pre činnosť poistných spoločností a preto je logickým dôsledkom a legitímnym nárokom poisťovne, aby v prípade, ak poistná zmluva, ktorej uzavretie sprostredkoval obchodný zástupca, a ktorá napr. trvala len 1 mesiac, resp. došlo k zníženiu výšky poistného, požadovať vrátenie provízie, resp. jej alikvotnej časti, keďže možno dôvodne mať za to, že v takýchto situáciách sa obchod medzi zastúpeným (a teda v jeho záujme) a treťou osobou neuskutočnil. Odvolací súd považuje za potrebné zároveň uviesť, že zmluva o obchodnom zastúpení je absolútnym obchodom, kde na oboch stranách vystupujú subjekty v pozícii podnikateľov a v súlade s princípom autonómie zmluvných strán ovládajúcim obchodnoprávne vzťahy (§ 1 ods. 2 Obchodného zákonníka) a preto nemožno hovoriť o zvýhodňovaní, resp. znevýhodňovaní jednej z nich. Tento zmluvný vzťah nie je vzťahom pracovnoprávnym, ani spotrebiteľským, ktorý by vyžadoval zvýšenú ochranu jednej zo zmluvných strán s tým, že odporkyňa pri uzatváraní zmluvného vzťahu s navrhovateľom bola s obsahom Zmluvy o obchodnom zastúpení, vrátane jej príloh, riadne oboznámená a bolo výlučne na jej rozhodnutí, či do tohto zmluvného vzťahu s navrhovateľom (za podmienok v zmluve uvedených) vstúpi, alebo nie. Odporkyňa bola so systémom vzniku nároku, splatnosti, zániku nároku a storno provízií oboznámená a počas trvania zmluvného vzťahu s navrhovateľom (zanikol na základe žiadosti odporkyne, ktorým požiadala o zrušenie jej zápisu v registri finančných agentov vedenom Národnou bankou Slovenska) ho nikdy nerozporovala, vyplácanie provízií a ich storno (ku ktorým dochádzalo aj počas trvania zmluvného vzťahu) nenamietala, nereklamovala, keď rozpor so zásadou rovnosti zmluvných strán, ako aj so zásadou poctivého obchodného styku začala spochybňovať až po zániku zmluvného vzťahu s navrhovateľom, napriek tomu, že medzi účastníkmi konania bolo dohodnuté, že ak budú splnené podmienky pre storno provízie, bude povinná vrátiť vyplatenú províziu aj po ukončení zmluvy. Odvolací súd sa nestotožnil ani s tvrdením odporkyne v podanom odvolaní, že navrhovateľ výšku žalovanej istiny, t.j. výšku storno provízie presne a úplne nešpecifikoval, nakoľko žalovaná istina bola riadne preukázaná listinnými dôkazmi (províznymi listami), predloženými navrhovateľom s tým, že takto vyčíslenú sumu (s výnimkou sumy storna tzv. „vstupnej provízie“ vo výške 2. 600 eur a sumy 82,98 eur, titulom vrátenia tzv. iného záväzku) odporkyňa v odvolaní nenamietala, a preto ju za nespornú považoval aj odvolací súd. Právne bezvýznamnou je aj námietka odporkyne, že sa súd prvého stupňa v odôvodnení svojho rozhodnutia nevysporiadal s nárokom na vrátenie vyplatenej, tzv. vstupnej provízie vo výške 2. 600 eur, keďže prvostupňový súd, ako vyplýva z odôvodnenia napadnutého rozsudku právne posúdil aj túto námietku odporkyne, nakoľko ju vzniesla aj v priebehu prvostupňového konania. K tvrdeniu odporkyne poukazujúcej na nesúlad bodu 6.2. Obchodnej politiky Životnej siete 2010 s ustanovením § 662 ods. 3 Obchodného zákonníka z dôvodu, že v súlade s touto dohodou bolo, že podmienkou pre vznik nároku na vstupnú províziu bola platnosť a účinnosť zmluvy unit manažéra počas 12 mesiacov odo dňa vymenovania do pozície unit manažéra s tým, že ak bude s unit manažérom v priebehu týchto 12 mesiacov ukončená zmluva alebo bude preradený na pozíciu obchodného zástupcu, navrhovateľ si môže uplatniť nárok na vrátenie vyplatenej vstupnej provízie v plnej výške a tento je povinný vstupnú províziu navrhovateľovi vrátiť, bola dohodnutá v jej neprospech (obchodného zástupcu, unit manažéra), odvolací súd dáva opätovne odporkyni do pozornosti, že ustanovenie § 662 Obchodného zákonníka je ustanovením dispozitívnym, a preto si zmluvné strany, v rámci zmluvnej autonómie, mohli dohodnúť aj takýto spôsob storna (vstupnej) provízie, keď jej nárok viazali na trvanie zmluvy. Je nesporné, že odporkyňa mala od vzniku zmluvného vzťahu s navrhovateľom vedomosť o tom, že ak tento vzťah bude kratší ako 12 mesiacov, vznikne navrhovateľovi právo požadovať vrátenie aj tejto vstupnej provízie, a nakoľko k jeho ukončeniu došlo práve na žiadosť odporkyne (zrušením jej zápisu v registri finančných agentov vedenom Národnou bankou Slovenska počas prvých 12 mesiacov trvania zmluvného vzťahu), nebolo možné dojednanie zmluvných strán považovať za dohodu v neprospech obchodného zástupcu, keďže sumu vyplatenej vstupnej provízie vo výške 2. 600 eur nemožno považovať za nízku hodnotu, a bolo legitímnym očakávaním navrhovateľa, že zmluvný vzťah medzi ním a odporkyňou bude trvať minimálne 12 mesiacov. Odvolací súd zároveň považuje za potrebné uviesť, že dohodnutá doba trvania zmluvného vzťahu 12 mesiacov medzi účastníkmi konania bola nesporne primeraná, pričom odporkyňa bola aj s týmto ustanovením zmluvy jednoznačne oboznámená uzavretím Zmluvy o obchodnom zastúpení, jeho znenie v priebehu trvania zmluvného vzťahu nenamietala s tým, že v prípade stotožnenia sa s jej tvrdením, že ide o dojednanie v neprospech obchodného zástupcu, by došlo k absurdnej situácii, že obchodný zástupca by v zmluvnom vzťahu s navrhovateľom zotrval napr. iba jeden mesiac, avšak zároveň by mal zachovaný nárok na vstupnú províziu vo výške 2. 600 eur, napriek tomu, že by pre navrhovateľa nevykázal žiadnu činnosť. K argumentácii odporkyne, že súd prvého stupňa nezohľadnil zistený skutkový stav a nerozlíšil charakter jednotlivých súm tvoriacich žalovanú istinu, napr. sumu 82,98 eur, ktorá storno províziou nebola, odvolací súd uvádza, že táto časť žalovanej istiny predstavovala mimoriadnu províziu typu „Bonifikácia Preregistrácie VSP“, ktorá bola odporkyni navrhovateľom prioritne poskytnutá na úhradu poistného na poistnú zmluvu poistenia zodpovednosti (podľa platnej legislatívy každý obchodný zástupca musel mať dojednané poistenie zodpovednosti za škodu spôsobenú pri výkone sprostredkovateľskej činnosti a vedenie poisťovne rozhodlo, že poisťovňa poskytne obchodnému zástupcovi príspevok - mimoriadnu províziu, ktorú prostredníctvom provízie použije na úhradu poistnej zmluvy poistenia zodpovednosti, pričom poistné bolo potrebné uhradiť za každý kalendárny rok, v ktorom bola platná a účinná Zmluva o obchodnom zastúpení), ale keďže zároveň bola odporkyni stornovaná mimoriadna provízia, tzv. vstupná provízia vo výške - (mínus) 2. 600 eur, súčtom a vzájomným započítaním týchto typov mimoriadnych provízii (Bonifikácia Preregistrácie VSP vo výške 82,98 eur a vstupnej provízie vo výške 2. 600 eur), vznikla celková dlžná suma storno mimoriadnych provízií - 2. 517,02 eur, čiže o + 82,98 eur sa odporkyni znížilo storno mimoriadnej provízie, tzv. vstupnej provízie, avšak zároveň sa neznížil „Iný záväzok“ s tým, že tento takzvaný „Iný záväzok“ bol za príslušné obdobie odporkyni vytvorený tak, že mimoriadnu províziu typu „Bonifikácia Preregistrácie VSP“ bolo potrebné zinkasovať a uhradiť na „Iný záväzok“ a následne poukázať na účet poisteného a prostredníctvom „Iného záväzku“ sa uhradilo poistné na poistnú zmluvu odporkyne na poistenie zodpovednosti za rok 2010, čím bola poistná zmluva poistenia zodpovednosti za rok 2010 vysporiadaná a uhradená, avšak mimoriadna provízia na to určená (tzv. Bonifikácia Preregistrácie VSP vo výške 82,98 eur) sa započítala na mimoriadnu províziu, tzv. vstupnú províziu vo výške 2. 600 eur, ktorá sa znížila na sumu - 2. 517,02 eur a „Iný záväzok “ v sume - 82,98 eur, ostal otvorený. Odvolací súd považuje za potrebné, vzhľadom na odvolacie námietky odporkyne, poukázať na skutočnosť, že navrhovateľ túto sumu v priebehu prvostupňového konania nielen riadne špecifikoval, konkretizoval, ale najmä preukázal listinným dôkazom, províznym listom za obdobie 01. novembra 2010 do 30. novembra 2010, ktorý bol súčasťou príloh k žalobnému návrhu (č. l. 22 spisu), t.j. nárok na zaplatenie tejto sumy bol navrhovateľom uplatnený už v samotnom návrhu na začatie konania, pričom odporkyňa v ďalšom priebehu konania jeho výšku ani titul nenamietala. Nebolo možné sa stotožniť ani s námietkou odporkyne, že napadnuté rozhodnutie spočíva na nesprávnom právnom posúdení veci, nakoľko právnym posúdením je činnosť súdu, pri ktorej zo skutkových zistení vyvodzuje právne závery a aplikuje konkrétnu právnu normu na zistený skutkový stav. Nesprávnym právnym posúdením veci je omyl súdu pri aplikácii práva na zistený skutkový stav. O nesprávnu aplikáciu právnych predpisov ide vtedy, ak súd nepoužil správny právny predpis alebo ak síce aplikoval správny právny predpis, nesprávne ho ale interpretoval alebo ak zo správnych skutkových záverov vyvodil nesprávne právne závery. V posudzovanom prípade s odvolaním sa na obsah už uvedeného odôvodnenia, odvolací súd považuje skutkové zistenia súdu prvého stupňa za úplné a ich právne posúdenie súdom prvého stupňa za správne. Odvolací súd zo všetkých uvedených dôvodov dospel k záveru, že súd prvého stupňa v posudzovanej veci v potrebnom rozsahu pre rozhodnutie vo veci samej zistil skutkový stav vykonaním potrebných a účastníkmi navrhnutých dôkazov a keď odporkyňa v odvolaní neuviedla žiadne skutočnosti, resp. tvrdenia, s ktorými by sa nebol súd prvého stupňa v odôvodnení napadnutého rozsudku dôsledne vysporiadal a následne takto riadne zistený skutkový stav aj správne právne posúdil, tzn., že na správne zistený skutkový stav aplikoval zodpovedajúce zákonné ustanovenia, rozhodol vecne správne. Odvolací súd preto v celom rozsahu stotožňujúc sa s vysloveným právnym záverom súdu prvého stupňa uvedeným v odôvodnení napadnutého rozsudku, na ktoré odôvodnenie spĺňajúce všetky požiadavky ust. § 157 ods. 2 O. s. p. poukazuje, tento rozsudok ako vecne správny podľa § 219 ods. 1, 2 O. s. p., potvrdil. O trovách odvolacieho konania rozhodol odvolací súd podľa ust. § 224 ods. 1 O. s. p. v spojení s § 142 ods. 1 O. s. p. a s § 151 ods. 1 O. s. p. tak, že navrhovateľovi úspešnému v odvolacom konaní právo na náhradu trov nepriznal, nakoľko návrh na ich priznanie nepodal a v odvolacom konaní mu ani žiadne trovy nevznikli. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zákona 757/2004 Z. z. o súdoch a o zmene a doplnení niektorých zákonov). Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1311203311.2 (dáta aktuálne k 13. 11. 2026). Záväzné je znenie zverejnené súdom.




